Okresná prokuratúra Prešov 
Masarykova 16, 080 97 Prešov 	

Sp. zn. : 2 Pv 578/11/7707	Prešov, 27.3.2015
EEČ : 2-58-219-2015

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 2 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Prešov
Podľa § 215 odsek 1 písmeno d (§ 9 odsek 1 písmeno g) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
	povolanie: nezamestnaný
že dňa 25.07.2011 v čase od 20.30 hodine do 23.00 hodine v Prešove, na  ulici XXXXX,  v pivárni u XXXXX,  nezisteným predmetom a spôsobom otvoril uzamknutý  hrací automat značky Kajot, otvoril vonkajšie  dvierka na hracom automate, pričom dvierka a zámok poškodil, po tomto znefunkčnil  spínač zabezpečovacieho signalizačného zariadenia poliatím sekundovým lepidlom na báze kyanoakrylátu, ktorým ho zlepil, následne nezisteným spôsobom a predmetom prekonal zaisťovací systém, pričom poškodil   zámok  zaisťovacieho systému  boxov  na peniaze, kde z boxov ukradol finančnú hotovosť v sume 1.051,- EUR, čím takto spôsobil škodu krádežou pre majiteľku pivárne XXXXX, narodenú XXXXX,  v sume  1.051,-  EUR a škodu poškodením hracieho automatu značky Kajot pre firmu XXXXX spoločnosť s ručením obmedzeným so sídlom XXXXX,  ulica XXXXX,  v sume  60,-  EUR.

lebo trestné stíhanie je neprípustné, preto že  tak ustanovuje medzinárodná zmluva

Odôvodnenie:
Dňa 26.07.2011 poverený príslušník Obvodného oddelenia Policajného zboru  Prešov - Juh  uznesením spisová značka ORP-XXXXX podľa § 199 odsek 1 Trestného poriadku  začal trestné stíhanie vo veci prečinu krádeže podľa § 212 odsek 2 písmeno a/ Trestného zákona  a podľa § 206  odsek 1 Trestného poriadku dňa 24.11.2011 obvinil XXXXX za skutok, ktorý mal byť spáchaný tak, ako je to uvedené vo výrokovej časti uznesenia.

Šetrením bolo zistené, že obvinený XXXXX, narodený XXXXX, trvale bytom XXXXX,  XXXXX občan Českej republiky sa na  uvedenej adrese aj zdržiaval u svojho brata XXXXX. Z uvedeného teda vyplýva, že obvinený  sa nenachádza na území Slovenskej republiky.  Dňa 07.05.2013 bola spracovaná aj žiadosť na odovzdanie trestného stíhania do Českej republiky a na ďalšie konanie bol príslušný spisový materiál  odstúpený nadriadeným zložkám prokuratúry.

Nakoľko sa nenachádzal na území Slovenskej republiky a bez jeho osobnej prítomnosti nebolo možné trestné konanie ukončiť, bolo vec potrebné odstúpiť na vykonanie trestného konania do Českej republiky.

 Dňa 07.05.2013 bolo následne trestné konanie  uznesením tunajšej prokuratúry spisovej  značky 2Pv 578/11/7707  prerušené podľa § 228 odsek 2 písmeno a/ Trestného poriadku  a do Českej republiky bola zaslaná s odvolaním sa  aj na Zmluvu medzi Českou republikou a Slovenskou republikou o právnej pomoci poskytovanej justičnými orgánmi a o úprave niektorých právnych vzťahov v občianskych a trestných veciach podpísanej 29.októbra 1992 v Prahe.

Uznesením prokurátorky spisovej značky 2Pv 578/11/7707 zo dňa 26.03.2015 bolo v zmysle § 228 odsek  5 Trestného poriadku v trestnom stíhaní obvineného XXXXX pokračované, lebo dôvod na prerušenie pominul. 
	
Dňa 25.03.2015 bol tunajšej prokurátore doručený rozsudok Okresného súdu v  Šumperku spisová  značka  XXXXX zo dňa 28.05.2014, ktorým  príslušný súd Českej republiky za skutok spáchaný na území Slovenskej republiky XXXXX tohto páchateľa uznal vinným a potrestal ho súhrným nepodmienečným trestom odňatia slobody v trvaní 18 mesiacov.

Podľa článku 19 Zmluvy medzi Českou republikou a Slovenskou republikou  o právnej pomoci justičnými orgánmi a úprave niektorých právnych vzťahov v občianskych a trestných veciach  podpísanej 29.10.1992 v Prahe,  ak je začaté konanie v tej istej veci medzi tými istými účastníkmi pred justičnými orgánmi oboch zmluvných strán, justičný orgán, na ktorom sa konanie začalo neskôr, konanie zastaví. Obdobne to platí o právoplatne rozhodnutej veci.

Podľa § 215 odsek 1 písmeno d)  Trestného poriadku prokurátor zastaví konanie, ak je trestné stíhanie neprípustné.

Podľa § 9 odsek 1 písmeno g) Trestného poriadku je trestné stíhanie neprípustné ak tak ustanovuje medzinárodná zmluva.

	S poukazom  na vyššie uvedené ustanovenia zákonov a medzinárodnej zmluvy a dôvody som preto rozhodla tak, ako je to uvedené vo výroku tohto  uznesenia.

Poučenie:
Proti tomuto uzneseniu je prípustná sťažnosť, ktorú možno podať do 3 dní odo dňa jeho oznámenia na tunajšiu prokuratúru. 
 O sťažnosti rozhodne Krajská prokuratúra v Prešove. Sťažnosť má odkladný účinok. 

JUDr. Martin Soták
prokurátor